Duisburg

Duisburg je wulkoměsto na zapadźe Němskeje. Leži na zapadnej kromje Ruhrskeho kraja při wuliwje rěki Ruhr do Ryna. Je z poł milionom wobydlerjow po Kölnje, Düsseldorfu, Dortmundźe a Essenje pjate najwjetše město Sewjerorynsko-Westfalskeje a steji na 15. městnje najwjetšich městow Němskeje. W lěće 2010 bě zhromadnje z dalšimi městami Ruhrskeho kraja kulturna stolica Europy.

Susodne města su Hamborn na sewjeru, Oberhausen na sewjerowuchodźe, Mülheim/Ruhr na wuchodźe, krajna stolica Düsseldorf na juhu a Moers na tamnym brjoze Ryna na zapadźe.

Duisburg bě so dla połoženja při Ruhrskim wuliwje hižo w srjedźowěku k wažnemu wikowanskemu srjedźišću wuwiło, zhubi pak přez přeměnjenje Rynskeho běha nachwilnje swój wuznam. Hakle za čas industrializacije Ruhrskeho kraja w 19. lětstotku zdoby sej jako najwažniši Rynski přistaw nadregionalny wuznam wróćo. Duisburgski rěčny přistaw ze srjedźišćom w měšćanskim dźělu Ruhrort płaći jako najwjetši nutřkokrajny přistaw cyłeho swěta. Z Duisburgskich wysokich pjecow pochadźa třećina hrubeho železa w Němskej. W zašłych lětstotkach je so hospodarstwo kaž w cyłym regionje přestrukturowało a je dźensa bóle na posłužbowy sektor wusměrjene.

 Wobrazarnja 

 Žórła 

 Wotkaz 

Kategorija:Město w Sewjerorynsko-Westfalskej
Kategorija:Sydlišćo při Rynje
Kategorija:Hansowe město